《程公辟留客开元饮》
宋代·方惟深

仙老论文小往还，多才令尹独能攀。
携觞步入千花界，借榻清临一水间。
笑语不惊沙鸟去，襟怀犹过野僧闲。
城中此地无人爱，坐对西南见好山。

作者简介：（1040—1122）宋兴化军莆田人，徙居长洲，字子通。方龟年子。早通经学，尤工于诗，为乡贡第一。后举进士不第，即弃去，躬耕田间，闲则读书。徽宗崇宁四年以遗逸荐，为兴化军助教。所为诗精诣警绝，甚为王安石所称赏。有《方秘校集》。